**Informatīvais ziņojums**

**"Par"nulles birokrātijas" pieejas ieviešanu tiesību aktu izstrādes procesā"**

Ņemot vērā, ka pēdējos gados ir vērojama arvien lielāka pieņemto regulējumu negatīvā ietekme uz uzņēmējdarbības vidi (par ko liecina pētījumu[[1]](#footnote-1) un uzņēmēju aptauju rezultāti[[2]](#footnote-2)) un valsts pārvaldē trūkst vienota un efektīva risinājuma administratīvā sloga mazināšanai, kā arī izvērtējot vairāku valstu un Ekonomiskās sadarbības un attīstības organizācijas (OECD) pieredzi un praksi šajā jautājumā, tiek piedāvāts ieviest risinājumu – "nulles birokrātijas"pieeju(turpmāk – pieeja). Pieejas galvenais ieguvums būs administratīvā sloga nepalielināšana uzņēmējiem. Svarīgi, ka, ieviešot pieeju, par obligātu tiks noteikta mērķa grupas – uzņēmēju –iesaiste tiesību aktu projektu izstrādē pašā sākumposmā, tādējādi veicinot izsvērtu, efektīvu un saprotamu risinājumu izstrādi. Tas palīdzēs valsts pārvaldei attīstīt domāšanu "ārpus rāmjiem" un inovatīvu risinājumu meklēšanu arī ārpus vienas iestādes kompetences. Paredzēts, ka šāda pieeja veicinās arī normatīvisma mazināšanos, iedzīvinot principu, ka tiesiskais regulējums tiek izmantots tikai tādā gadījumā, kad visas neregulējuma iespējas jau ir izsmeltas.

**Pašreizējā situācija administratīvā sloga mazināšanā uzņēmējiem**

Koordinējošās institūcijas administratīvā sloga mazināšanas jomā valsts pārvaldē ir Valsts kanceleja (VK) un Ekonomikas ministrija (EM), sadarbojoties ar nozaru ministrijām.

EM sadarbībā ar dažādām valsts institūcijām un nevalstiskajām organizācijām pastāvīgi strādā pie uzņēmējdarbības vides pilnveidošanas pasākumu izstrādes un īstenošanas. Jau 20 gadus (kopš 1999. gada) EM izstrādā un īsteno Uzņēmējdarbības vides pilnveidošanas pasākumu plānu (UVPPP), kura mērķis ir uzņēmējiem pievilcīga uzņēmējdarbības vide, pieejami un saprotami pakalpojumi, mazāks administratīvais slogs. Uzņēmējdarbības vides pilnveidošanas pasākumu plānā 2019.–2022. gadam iekļauts 40 pasākumu. Par attiecīgo pasākumu izpildi ir atbildīgas 10 ministrijas un to padotības iestādes, kā arī VK un Pārresoru koordinācijas centrs.

Ministrijas, kuru kompetencē ir uzņēmējus ietekmējošais regulējums (īpaši Finanšu ministrija (FM), Tieslietu ministrija (TM), Vides aizsardzības un reģionālās attīstības ministrija (VARAM) u. c.), arī veic darbības administratīvā sloga mazināšanai uzņēmējiem, taču saskaņā ar savu kapacitāti un nozares prioritātēm.

Iesniedzot tiesību akta projektu apstiprināšanai Ministru kabinetā (MK), katra ministrija norāda un aprēķina administratīvā sloga palielinājumu vai samazinājumu, tai jāveic tiesību akta projekta ietekmes izvērtējums uz uzņēmējdarbības vidi, mazajiem un vidējiem uzņēmumiem, mikrouzņēmumiem un jaunuzņēmumiem. VK pārbauda anotāciju aizpildīšanas kvalitāti un izvērtē, vai ministrija ir nodrošinājusi sabiedrības līdzdalību un izvērtējusi administratīvā sloga izmaiņas atbilstoši metodikai. Tiesību akta projekts tiek nodots tālākai apstiprināšanai MK vai atdots atpakaļ pilnveidošanai.

Kopš 2013. gada darbojas tīmekļvietne *www.mazaksslogs.gov.lv.* Ikviens interesents tajā var norādīt problēmu un iesniegt priekšlikumus administratīvā sloga mazināšanai. VK, saņemot informāciju par problēmu un priekšlikumus, nosaka atbildīgās institūcijas un nodod jautājumu risināšanai kompetentajām iestādēm, kas izskata, sniedz atbildi un risina konstatēto problēmu. Papildus attiecīgās problēmas un priekšlikumi tiek nodoti risināšanai Valsts administrācijas skolas veiktajās valsts iestāžu darbinieku mācībās (*lean*, dizaina domāšana), VARAM publisko pakalpojumu attīstībai un valsts pārvaldes administratīvā sloga mazināšanas inovācijas laboratorijai (#GovLabLatvia).

Piesaistot Eiropas Komisijas Strukturālo reformu atbalsta programmas finansējumu, kā arī OECD un *PriceWaterhouseCoopers* ekspertu atbalstu, 2018. gada nogalē darbu uzsāka valsts pārvaldes administratīvā sloga mazināšanas inovācijas laboratorija (#GovLabLatvia)[[3]](#footnote-3).Laboratorijas mērķis ir būt par platformu risinājumu radīšanai valsts pārvaldes "vecajām problēmām" jaunā veidā. Laboratorijas darbā tiek izmantota dizaina domāšanasun *Agile* jeb iteratīvā pieeja, piesaistot laboratorijās dalībniekus no valsts pārvaldes iestādēm, nevalstiskajām organizācijām, kā arī uzņēmējus. Laboratorijas ietvaros tiek radīta starptautiskajā pieredzē un labajā praksē balstīta metodika administratīvā sloga mazināšanai. Tā ietvers Latvijas situācijai pielāgotu metožu kopumu un būs izmantojama kā praktisks atbalsta instruments ikvienam valsts pārvaldes darbiniekam, lai iesaistītu lietotājus un piedāvātu inovatīvus risinājumus.

Atzinīgi vērtējot atsevišķu iestāžu un resoru veiktās darbības administratīvā sloga mazināšanas jomā, kopumā šīs aktivitātes nenodrošina gaidīto pozitīvo efektu, jo:

1) trūkst vienotu mērķu un definētu sasniedzamo rezultātu.

Valdībai un nozaru ministrijām ir dažādas prioritātes administratīvā sloga mazināšanas jomā – virzībai uz administratīvā sloga mazināšanu trūkst mērķtiecības un vienota redzējuma. Darbs pie administratīvā sloga mazināšanas reformām nav pastāvīgs, darbības bieži vien ir sadrumstalotas un kampaņveida, kas ievērojami mazina to efektivitāti. Administratīvā sloga mazināšanai jākļūst par "horizontālo" virsmērķi (ar skaidri definētiem rādītājiem), kas tiek ņemts vērā katrā nozarē un kā princips tiek konsekventi ievērots;

2) nenotiek regulārs administratīvā sloga monitorings.

Ir konstatējamas nopietnas problēmas administratīvā sloga uzskaitē un monitoringā. Līdz šim nav izveidota sistēma, kuras ietvaros tiktu noteikta bāzes vērtība un konsekventi tiktu aprēķinātas administratīvā sloga izmaiņas. Valsts pārvaldē netiek ņemta vērā kopējā uzņēmējiem uzliktā administratīvā sloga un atbilstības izmaksu nasta;

3) administratīvā sloga izvērtējums un aprēķinu kvalitāte nav pietiekama.

Pašlaik Ministru kabineta 2009. gada 15. decembra instrukcija Nr. 19 "Tiesību akta projekta sākotnējās ietekmes izvērtēšanas kārtība" paredz tiesību akta projektu izvērtējumā iekļaut analīzi par tā ietekmi uz administratīvo slogu (22.–25. punkts), taču šīs analīzes un aprēķinu kvalitāte katrā resorā ir ļoti atšķirīga, tā nenodrošina konsekventus un pietiekamus datus par veicamo grozījumu ietekmi uz administratīvo slogu.

Līdz šim veiktie pētījumi par administratīvo slogu ir fragmentāri un neveido skaidru priekšstatu par administratīvā sloga kopapjomu un izmaiņām[[4]](#footnote-4).

Lai ieviestu mehānismu administratīvā sloga nepalielināšanai uzņēmējiem un vēlāk arī nevalstiskā sektora organizācijām un iedzīvotājiem, tiek piedāvāts tiesību aktu izstrādē ieviest pieeju, kas ir guvusi atsaucību vairākās OECD valstīs[[5]](#footnote-5).

**Risinājumu virzieni administratīvā sloga mazināšanai atbilstoši OECD valstu praksei**

* + Atcelt novecojošas regulējuma prasības
	+ Optimizēt procesus, kas ir lēni un neefektīvi (tādējādi samazinot izmaksas)
	+ Vienkāršot iesniedzamās formas, lai tās būtu lietotājam saprotamākas
	+ Pāriet no papīra dokumentiem uz elektroniskiem, ieviest e-pakalpojumus/rīkus
	+ Vienkāršot procesus (arī paskaidrojumus, vadlīnijas) tiem, kam jāizpilda tiesību aktu prasības
	+ Izmantot jaunas pieejas un jaunus tehnoloģiskos risinājumus (neapdraudot lietotāju aizsardzību) – izmantot jaunās tehnoloģijas, tai skaitā datu analīzi un ideju *crowdsourcing* ar tādām inovatīvām tehnikām kā lietotāja pieredzes ceļa kartes izstrāde (dizaina domāšana), lai mazinātu birokrātiju, vienlaikus nemazinot lietotāju aizsardzību
	+ Nepieļaut *gold-plating* – no valsts puses brīvprātīgu paaugstinātu prasību uzņemšanos ES (un citu starptautisko organizāciju) obligātā regulējuma pārņemšanas procesā.

Galvenais pieejas mērķisir nepieļaut administratīvā sloga palielināšanos uzņēmējiem. Galvenā mērķa īstenošanai tiek noteikti šādiapakšmērķi:

1) uzlabot uzņēmējdarbības regulējuma kvalitāti un vidi;

2) veicināt uz lietotāju orientētas pieejas ieviešanu valsts pārvaldē;

3) uzlabot sabiedrības līdzdalības procesu;

4) mazināt normatīvismu, pilnvērtīgi izmantojot neregulējuma iespējas.

Administratīvais slogs uzņēmējam rodas, nodrošinot tiesiskā regulējuma prasību izpildi, kas saistītas ar informācijas pieņemšanas, apstrādes vai uzglabāšanas pienākumiem, kā arī ieguldījumiem atbilstības nodrošināšanai, un ir izsakāms tiešajās ikgadējās izmaksās. Ja uzņēmējs neievēro administratīvās vai atbilstības prasības, viņš nonāk konfliktā ar likumu vai zaudē tiesības piedalīties atbalsta programmās (piemēram, grantu konkursos), piedalīties iepirkumos, saņemt nodokļu vai citus atvieglojumus.

**Pieejas īstenošanas procesa nosacījumi/metodoloģija**

1. Iesniedzot apstiprināšanai MK tiesību akta projektu, kas palielina administratīvo slogu vai rada jaunas atbilstības izmaksas uzņēmējiem, ministrijai vienlaikus ir jāiesniedz tiesību akta projekts, kas tai pašai mērķa grupai samazina administratīvo slogu vai atceļ atbilstības prasības līdzvērtīgā apmērā (slieksnis, sākot ar kuru ir nepieciešams veikt sloga monetāro izvērtējumu, ir 2000 *euro* mērķgrupai gadā).

2. Risinājums administratīvā sloga mazināšanai var būt citas, ne iesniedzējas ministrijas kompetencē. Šādā gadījumā par attiecīgo jomu atbildīgā ministrija piedalās tiesību akta paketes izstrādē un sniedz savu atzinumu.

3. Tiek veidota tiesību aktu projektu pakete – anotācija un saistītie tiesību akti. Administratīvā sloga un atbilstības izmaksu palielināšanas un samazināšanas aprēķini, mērķauditorijas iesaistes apraksts tiek iekļauts tiesību akta projekta sākotnējās ietekmes novērtēšanā (anotācijā).

4. Tiesību akta izstrādes laikā ministrija aprēķina administratīvo slogu un atbilstības izmaksas uzņēmēju mērķgrupai, kuras papildus uzliks šī tiesību akta ieviešana. Pieeja aptver jebkuru jaunu tiesību aktu vai esošā regulējuma grozījumu, kas rada ikgadējo administratīvo slogu vai rada ikgadējas atbilstības izmaksas uzņēmumam.

5. Ministrijai ir pienākums iesaistīt uzņēmēju interešu pārstāvniecības organizācijas tiesību akta projekta izstrādes procesa sākumposmā, lai:

a) sadarbībā ar mērķgrupu izstrādātu problēmjautājuma risinājumu;

b) pārliecinātos, ka rastais risinājums ir visefektīvākais un vienlaikus arī vissaudzējošākais attiecībā uz uzņēmēju tiesībām un pienākumiem;

c) izvērtētu iespējamās alternatīvas;

d) atklātu regulējuma blaknes;

e) pārliecinātos, ka mērķgrupai regulējums būs saprotams.

6. Ministrija tiesību akta projektu, tai skaitā administratīvā sloga un atbilstības izmaksu aprēķinus (izmaksu kompensēšanas scenāriju), saskaņo ar uzņēmēju interešu pārstāvniecības organizācijām, kuru atzinums ir obligāti pievienojams tiesību aktu projektu paketei.

7. Atzinumus par šādu tiesību akta projektu obligāti sniedz VK, EM, TM un FM. VK izvērtē pieejas nosacījumu ievērošanu, tai skaitā tiesību akta projekta izstrādes laikā nodrošinātā sabiedrības līdzdalības procesa un sloga aprēķinu (izmaksu kompensēšanas scenārija) kvalitāti. EM izvērtē tiesību akta projektu kā atbildīgā iestāde par uzņēmējdarbības vidi un attīstību.

8. Šāda tiesību akta pakete tiek virzīta tikai parastajā kārtībā (ne steidzamības kārtībā).

9. Administratīvā sloga mazināšanas risinājumam jāsāk darboties sešu mēnešu laikā pēc tiesību akta apstiprināšanas MK.

10. Izņēmumi (tiesību aktu projekti, uz kuriem pieeja netiek attiecināta) ir budžeta veidošana un nodokļu politika, ES obligāti ieviešamo minimālo prasību izpilde, starptautiskie līgumi un saistības, ārkārtas situāciju regulējums, kā arī situācijas, kad jautājumu nepieciešams risināt nekavējoties saistībā ar tādu nelabvēlīgu seku iestāšanos, kas skar būtiskas sabiedrības (t.sk. patērētāju) intereses vai valsts starptautiskās, finanšu, ekonomiskās vai drošības intereses, katru gadījumu vērtējot atsevišķi.

11. Ja samazināmais slogs netiek identificēts, tiesību akta projekts netiek virzīts apstiprināšanai MK.

**Pieejas ieviešanas SVID analīze**

|  |  |
| --- | --- |
| **Stiprās puses** | **Trūkumi** |
| * Prasība aprēķināt administratīvo slogu jau ir noteikta, VK pārbauda aprēķinus. No 2019. gada ir uzsākts arī administratīvā sloga un sabiedrības līdzdalības monitorings
* Darbojas valsts pārvaldes administratīvā sloga mazināšanas inovācijas laboratorija (#GovLabLatvia), un tās ietvaros tiek izstrādāti risinājumi
* Pieejama administratīvā sloga aprēķināšanas rokasgrāmata, notiek apmācības
* EM izstrādā un pārrauga UVPPP ieviešanu
 | * Netiek uzkrāta (konsolidēta) centralizēta informācija par administratīvā sloga izmaiņu dinamiku
* *Doing business*indikatora rezultāti ir interpretējami un nav Latvijas valdības kontrolē
* Uzņēmēji neverificē ministriju administratīvā sloga aprēķinus
* Administratīvā sloga uzlabojumi ir atkarīgi no ministriju prioritātēm un kapacitātes, nav vienota mērķa
* Nav noteikti rādītāji, standarti (*baseline*) attiecībā uz administratīvo slogu, tādējādi nevar izvērtēt tā samazinājumu vai palielinājumu
 |
| **Iespējas**  | **Izaicinājumi** |
| * Ir daudz veiksmīgu citu valstu piemēru, kurās ir ieviesta kāda no administratīvā sloga mazinošām politikām – *Zero-Net* ("nulles birokrātijas" pieeja), *One-in;*

*X-out*, *Red tape reduction* utt.* Ir izstrādāta jauna administratīvā sloga mazināšanas un inovatīvo risinājumu izstrādes metodika
* Tiks nodrošināta uz lietotāju vērstas pieejas iedzīvināšana valsts pārvaldē
* Šī pieeja veidotu labu pamatu uz pierādījumiem balstītai rīcībpolitikai
* Pieejas ieviešana uzlabos valdības darba vērtējumu
 | * Lai ieviestu pieeju, ministrijās un VK būs nepieciešama ekspertīze datu analīzei attiecībā uz administratīvā sloga izvērtējumu
* Tiesību akta izstrādes process attiecīgajos gadījumos būs laikietilpīgāks un būs nepieciešams vairāk resursu
 |

**Atbildības sadalījums**

Ekonomikas ministrija:

1) sadarbībā ar nozaru ministrijām, uzņēmēju organizācijām un nevalstiskajām organizācijām izstrādā ikgadējo UVPPP, savlaicīgi identificējot iespējamo atceļamo administratīvo slogu un iespējamos scenārijus;

2) konsultē nozaru ministrijas par starptautisko labo praksi uzņēmējdarbības vides uzlabošanā un administratīvā sloga mazināšanā uzņēmējiem;

3) sniedz atzinumus par tiem tiesību aktu projektiem, kas satur pieejas pazīmes.

Valsts kanceleja:

1) izstrādā administratīvā sloga aprēķina, inovatīvo un klientorientēto risinājumu metodiku un nodrošina tās publisku pieejamību;

2) ar Valsts administrācijas skolas starpniecību apmāca valsts pārvaldes darbiniekus;

3) konsultē ministrijas pieejas īstenošanas jautājumos;

4) pārbauda sabiedrības līdzdalību, administratīvā sloga un atbilstības izmaksu aprēķinus;

5) uzskaita administratīvā sloga izmaiņas un informē MK par rezultātiem.

Valsts pārvaldes administratīvā sloga mazināšanas inovācijas laboratorija #GovLabLatvia:

1) pēc nozaru ministriju vai iestāžu ierosinājuma un sadarbībā ar iestādēm, uzņēmēju pārstāvniecības organizācijām un privātā sektora pārstāvjiem izstrādā risinājumus administratīvā sloga mazināšanai;

2) veicina jaunu pieeju un tehnoloģisko risinājumu izmantošanu valsts pārvaldē*.*

**Ieviešanas plāns**

|  |  |  |
| --- | --- | --- |
| Nr.p. k. | Uzdevums | Termiņš |
| 1. | Konsultācijas ar nozaru ministrijām un ekspertiem  | 2019. gada februāris–augusts |
| 2. | Informatīvā ziņojuma un MK protokollēmuma izstrāde  | 2019. gada augusts |
| 3. | Informatīvā ziņojuma iesniegšana, izskatīšana un apstiprināšana MK | 2019. gada augusts |
| 4. | Sagatavošanās ieviešanai (tai skaitā konsultācijas, metodikas publiskošana) | 2019. gada septembris–oktobris |
| 5. | Ieviešana  | No 2019. gada 1. novembra  |
| 6. | Progresa ziņojums (pēc sešiem mēnešiem) | 2020. gada jūnijs  |

Ministru prezidents A. K. Kariņš

Valsts kancelejas direktors J. Citskovskis

Iesniedzējs:

Ministru prezidents \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ A. K. Kariņš

Vizē:

Valsts kancelejas direktors \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ J. Citskovskis

1850

Pauloviča 67082948

Inita.Paulovica@mk.gov.lv

Blašķe 67082909

Marina.Blaske@mk.gov.lv

1. <https://www.em.gov.lv/lv/nozares_politika/nacionala_industriala_politika/petijumi/>

<http://petijumi.mk.gov.lv/node/2917> [↑](#footnote-ref-1)
2. <https://www.sseriga.edu/enu-ekonomika-latvija>

<http://www.la.lv/kas-bremze-uznemeju-optimismu-atklaj-jaunakie-dati> [↑](#footnote-ref-2)
3. Vairāk informācijas: <http://www.mk.gov.lv/lv/content/govlablatvia-latvijas-valsts-parvaldes-inovacijas-laboratorijas> [↑](#footnote-ref-3)
4. <http://petijumi.mk.gov.lv/>; <https://www.em.gov.lv/lv/nozares_politika/nacionala_industriala_politika/petijumi/> [↑](#footnote-ref-4)
5. <https://read.oecd-ilibrary.org/governance/one-in-x-out-regulatory-offsetting-in-selected-oecd-countries_67d71764-en#page1> [↑](#footnote-ref-5)